
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Valko-Venäjästä,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	toteaa, että Lukašenkan hallinto on kiristänyt sortotoimia maan sisällä ja sen ulkopuolella hajottaakseen Valko-Venäjän demokraattisia voimia edustavat rakenteet;
[bookmark: _GoBack]B.	ottaa huomioon, että YK:n asiantuntijat vahvistivat äskettäin, että maassa on toteutettu mielivaltaisia pidätyksiä ja vangitsemisia, joihin on liittynyt kidutusta tai kaltoinkohtelua, ja raportoivat jopa todisteista rikoksista ihmisyyttä vastaan; ottaa huomioon, että vankiloissa on edelleen yli 1 200 poliittista vankia, mukaan lukien Viktoryja Kulša, Volha Majorava, Alena Hnauk ja Andrzej Poczobut;
C.	ottaa huomioon, että Valko-Venäjän tutkintakomitea on käynnistänyt ”erityismenettelyjä” satoja valkovenäläisiä vastaan, jotka osallistuivat mielenosoituksiin eri kaupungeissa Euroopassa tai olivat ehdokkaana koordinaationeuvoston vaaleissa; ottaa huomioon, että maasta muuttaneiden valkovenäläisten perheitä uhattiin vankeudella ja omaisuuden takavarikoinnilla, jos he osallistuivat vapauden päivän mielenosoituksiin;
D.	toteaa, että Lukašenkan hallinto käyttää hyväkseen useiden Valko-Venäjän passien voimassaolon päättymistä pakottaakseen maasta muuttaneita palaamaan Valko-Venäjälle;
E.	toteaa, että Valko-Venäjän hallinnon lisääntyvä yhteistyö Venäjän turvallisuuspalvelujen kanssa pahentaa koordinoitujen sorto- ja valvontatoimien sekä hybridiuhkien riskiä EU:n alueella;
F.	toteaa, että Valko-Venäjän valtion tiedotusvälineet hallitsevat maan informaatioympäristöä;
1.	vaatii Lukašenkan hallintoa lopettamaan välittömästi sortotoimensa, kuten maanpaossa olevien ja mielenosoittajien valvonnan, ja vapauttamaan kaikki poliittiset vangit ja palauttamaan heidän maineensa;
2.	tuomitsee jyrkästi Lukašenkan hallinnon jatkuvasti lisääntyvät sortotoimet ja toteaa, että nyt hallinto uhkaa ulkomailla olevia valkovenäläisiä syytetoimilla, omaisuuden takavarikoinnilla ja muilla toisinajattelijoiden hiljentämiseen tarkoitetuilla toimenpiteillä;
3.	kehottaa antamaan maanpaossa oleville valkovenäläisille EU:n laajuista oikeudellista tukea ja suojelua yksinkertaistamalla viisumien, oleskelulupien ja väliaikaisten henkilöasiakirjojen hankkimismenettelyjä niille, joista on tullut kansalaisuudettomia maan rajojen ulkopuolelle ulottuvan vainon seurauksena;
4.	toteaa jälleen, ettei se tunnusta Lukašenkaa Valko-Venäjän presidentiksi, ja katsoo, että Valko-Venäjän kansalaisten vainoaminen tutkintakomitean ”erityismenettelyillä” ulkomailla harjoitetun rauhanomaisen demokraattisen toiminnan vuoksi loukkaa suoraan EU:n jäsenvaltioiden alueellista suvereniteettia; kehottaa siksi asianomaisia maita jättämään huomiotta Interpolin pidätysmääräykset, jotka koskevat Lukašenkan poliittisten vastustajien luovuttamista;
5.	toteaa presidentin kiinteistöhallintaosaston ja keskusvaalilautakunnan tehneen päätöksiä poliittisin perustein ja panee tyytyväisenä merkille, että niille on asetettu pakotteita; kehottaa asettamaan välittömästi henkilöpakotteita kaikille Valko-Venäjän tutkintakomitean jäsenille ja niille muiden valtion instituutioiden virkamiehille, jotka ovat olleet osallisina Valko-Venäjän kansalaisten valtioiden rajat ylittävässä vainoamisessa ja pelottelussa;
6.	kannattaa voimakkaasti sellaisen oikeudellisen mekanismin nopeaa kehittämistä ja täytäntöönpanoa, jonka avulla tunnistetaan, jäädytetään ja tuomitaan menetetyksi kaikki Lukašenkan ja hänen lähipiirinsä omistamat varat ja omaisuus Valko-Venäjän ulkopuolella, jotta ne voidaan kohdentaa uudelleen sorron uhreja tukevaan rahastoon;
7.	kehottaa jäsenvaltioita määräämään lisäpakotteita, jotka vastaavat Venäjälle asetettuja pakotteita, ja kohdentamaan ne erityisesti maan ulkopuolella toteutettavista sortotoimista vastuussa oleviin virkamiehiin;
8.	kehottaa EU:ta ja sen jäsenvaltioita lisäämään poliittista, taloudellista ja teknistä tukea Valko-Venäjällä ja sen ulkopuolella toimiville riippumattomille tiedotusvälineille, ihmisoikeuksien puolustajille, ammattiliitoille ja kansalaisyhteiskunnan aloitteille, mukaan lukien oikeudenkäyntien seuranta ja poliittisten vankien näkyvyyden lisääminen;
9.	kehottaa komission varapuheenjohtajaa / korkeaa edustajaa käyttämään EU:n tiedusteluanalyysikeskusta ja eurooppalaista digitaalisen median seurantafoorumia Valko-Venäjän tiedusteluoperaatioiden ja disinformaation torjumiseksi;
10.	pyytää Kansainvälistä rikostuomioistuinta nopeuttamaan käsittelyjä, jotka koskevat Lukašenkan hallinnon tekemiä rikoksia ihmisyyttä vastaan, ja kehottaa jäsenvaltioita edistämään vastuuvelvollisuutta kansallisin menettelyin tuomioistuimen yleistoimivallan periaatteen pohjalta;
11.	kehottaa puhemiestä välittämään tämän päätöslauselman komission varapuheenjohtajalle / korkealle edustajalle, neuvostolle, Valko-Venäjän demokraattisten voimien edustajille ja Valko-Venäjän valtaapitäville viranomaisille.

